b'\n_START_ARTICLE_\nKuchinoerabujima\n_START_PARAGRAPH_\nKuchinoerabujima (\xe5\x8f\xa3\xe6\xb0\xb8\xe8\x89\xaf\xe9\x83\xa8\xe5\xb3\xb6, Kuchinoerabu-jima) on vulkaaniline saar Jaapanis \xc5\x8csumi saarestikus. Kuchinoerabujima kuulub Kagoshima prefektuuri Kumage allprefektuuri Yakushima omavalitsus\xc3\xbcksusse koos Yakushima saarega, mis asub 15 km kaugusel idas._NEWLINE_Saare pindala on 38 km\xc2\xb2, pikkus 12 km ja laius 5 km. Saare kliima on subtroopiline._NEWLINE_Kuchinoerabujima saar asub Ky\xc5\xabsh\xc5\xab l\xc3\xb5unarannikul asuvast prefektuuri keskusest Kagoshima linnast 130 km kaugusel l\xc3\xb5unas. Saarel elab umbes 170 inimest. Saarega on regulaarne laeva\xc3\xbchendus, lennu\xc3\xbchendus puudub._NEWLINE_Saar on tekkelt vulkaaniline, t\xc3\xbc\xc3\xbcbilt kihtvulkaan. Saare suurimad m\xc3\xa4ed on vulkaanilised Furudake (k\xc3\xb5rgus merepinnast 657 meetrit) ja sellest kirdes olev Shindake (640 meetrit). Lisaks tegutseb saarel palju geisreid: Nemachi-no-tategami, Nosaki-no-tategami, Nemachi Onsen, Nishinoyu Onsen ja Yumuki Onsen._NEWLINE_K\xc3\xb5ik ajaloolised vulkaanipursked on toimunud Shindakest, mis tegutseb aktiivselt alates 1840. Suurim purse toimus 24. detsembril 1933, kui 8 inimest sai surma ja 26 vigastada. 1980. a purske k\xc3\xa4igus tekkis Shindake idan\xc3\xb5lva 800 m pikkusele p\xc3\xb5hja\xe2\x80\x93l\xc3\xb5unasuunalisele joonele mitu kraatrit. Viimane suurem purse toimus 29. mail 2015.'